b'\n_START_ARTICLE_\nRedonda\n_START_PARAGRAPH_\nRedonda \xe2\x80\x93 sala, dabar priklausanti Antigvai ir Barbudai, \xc5\xa1iuo metu negyvenama. Plotas ~1,6 km\xc2\xb2. Sudaro stati vulkanin\xc4\x97 uola. Auk\xc5\xa1tis iki 296 m.\n_START_SECTION_\nIstorija\n_START_PARAGRAPH_\nJ\xc4\x85 atrado Kristupas Kolumbas 1493 m. lapkri\xc4\x8dio 12 d. Ji buvo paskelbta Ispanijos nuosavybe, ta\xc4\x8diau i\xc5\xa1ties jokiuose oficialiuose dokumentuose \xc5\xa1itai pa\xc5\xbeym\xc4\x97ta nebuvo. 1865 m. liep\xc4\x85 Metjus Doudis \xc5\xa0ielas su kompanija i\xc5\xa1silaipino saloje ir paskelb\xc4\x97 Redondos Karalyst\xc4\x99. Jungtin\xc4\x97 Karalyst\xc4\x97, nepaisydama salie\xc4\x8di\xc5\xb3 pasiprie\xc5\xa1inimo, sal\xc4\x85 u\xc5\xbe\xc4\x97m\xc4\x97, siekdama eksploatuoti fosfatus. Sal\xc4\x85 imta administruoti i\xc5\xa1 Antigvos. Fosfat\xc5\xb3 pramon\xc4\x97 \xc5\xbelugo per Pirm\xc4\x85j\xc4\xaf pasaulin\xc4\xaf kar\xc4\x85, o v\xc4\x97liau pastatus nugriov\xc4\x97 uraganas, ir nuo to laiko sala apleista.\n_START_SECTION_\nRedondos karalyst\xc4\x97 \xe2\x80\x9etremtyje\xe2\x80\x9c\n_START_PARAGRAPH_\nSalos apgyvendinimo istorija tuo ir baig\xc4\x97si, ta\xc4\x8diau joje paskelbtos karalyst\xc4\x97s \xe2\x80\x93 ne. Metjui Doud\xc5\xbeiui \xc5\xa0eilui atsisakius sosto, 1880 m. liepos 21 d. Redondoje buvo kar\xc5\xabnuotas jo penkiolikametis s\xc5\xabnus, tap\xc4\x99s karaliumi Felipe (Metjus Filipas \xc5\xa0ielas), realios galios jau netur\xc4\x97j\xc4\x99s. Tai buvo paskutinis Redondoje \xc4\xafvyk\xc4\x99s kar\xc5\xabnavimas, kadangi pats Metjus Filipas \xc5\xa0eilas emigravo \xc4\xaf Anglij\xc4\x85. Ta\xc4\x8diau karali\xc5\xb3 \xe2\x80\x9edinastija\xe2\x80\x9c yra i\xc5\xa1likusi, Redondos karaliaus titulas perduodamas i\xc5\xa1 kartos \xc4\xaf kart\xc4\x85. Neva jie pretenduoja \xc4\xaf t\xc4\x85 sal\xc4\x85, nors i\xc5\xa1ties ma\xc5\xbeai k\xc4\x85 tedaro, kad ten sugr\xc4\xaf\xc5\xbet\xc5\xb3: Redondos Karalyst\xc4\x97 pama\xc5\xbeu tapo netikros valstyb\xc4\x97s pavyzd\xc5\xbeiu. Redondos karaliai teikdavo (kartais u\xc5\xbe pinigus) \xc4\xafvairius titulus (kunigaik\xc5\xa1\xc4\x8di\xc5\xb3, hercog\xc5\xb3), kuriais m\xc4\x97gdavo pasinaudoti kilmingais norintys apsimesti asmenys. Redondos karalius XX am\xc5\xbeiaus viduryje taip pat patvirtino ir nacionalin\xc4\xaf himn\xc4\x85 (Dieve, dav\xc4\x99s m\xc5\xabs\xc5\xb3 salai gamtos turtus) bei herb\xc4\x85. Dabar nuo 1989 met\xc5\xb3 Redondos Karalyst\xc4\x97s valdovu laikomas Karalius Leo.'